לטיטיה חירארדס

לֶטִיטִיָה חִירָארְדְס (בהולנדית: Laetitia Gerards, נולדה ב-18 ביוני 1993) היא זמרת אופרה הולנדית. סוג הקול שלה הוא סופרן. היא מופיעה בקביעות במסגרת האופרה הלאומית ההולנדית באופרות ואופרטות. בנוסף היא מופיעה במופעי סולו ובתוכניות טלוויזיה בהם היא גם מבצעת פופ אופראי ושירי מחזמר. ב-2025 היא הופיעה בתוכנית הטלוויזיה המוזיקלית Beste Zangers ("הזמרים הטובים ביותר"), דבר שהעניק לה חשיפה רבה. ההופעות שלה משלבות שירה אופראית עם נוכחות בימתית כובשת, תיאטרליות והומור.

 ביוגרפיה 
 הכשרה מוזיקלית 
לטיטיה חירארדס גדלה בהלמונד. היא התחילה לנגן בצ'לו בגיל 5 ולקחה שיעורי משחק ודרמה. בגיל 13 היא התקבלה לקורס נגינה בצ'לו באקדמיה הצעירה למוזיקה של אקדמיית פונטיס למוזיקה ואמנויות הבמה (Fontys Academy of Music and Performing Arts) בטילבורך. במקביל, היא לקחה שיעורי תאטרון מוזיקלי ב-Kunstkwartier. ב-2009, בגיל 15, היא זכתה בפרס הראשון ובפרס הקהל בתחרות הכשרונות הצעירים Deutekom Junior Competition. 

אחרי שנתיים של לימודי תאטרון מוזיקלי היא החליטה להתמקד בזמרה קלאסית ואופרה וב-2013 היא התקבלה ללימודים בקונסרבטיון אמסטרדם תחת הדרכתה של זמרת המצו-סופרן Sasja Hunnego. באותה שנה היא זכתה בתחרות הנסיכה כריסטינה וקיבלה כפרס מלגת לימודים. ב-2014 היא זכתב בפרס הכשרון הצעיר מ-Royal Concertgebouw Amsterdam. ב-2016 היא השלימה תואר ראשון בהצטיינות, ואחריו השלימה תואר שני בקונסרבטריון תחת הנחייתה של Margreet Honig.

 קריירה מוזיקלית 

לטיטיה חירארדס התמחתה בסוגת האופרה. היא שרה וגילמה תפקידים בין השאר באופרות הבאות: סביליה באופרה "חסדו של טיטוס" מאת מוצרט, מוזטה ב"לה בוהם" מאת פוצ'יני, ליזט ב"הסנונית" מאת פוצ'יני, נעמי ב-"Cendrillon" מאת ז'יל מאסנה, אנה ב"שבעת החטאים" (Die Sieben Todsünden) מאת קורט וייל, מרצלין ב"פידליו" מאת בטהובן ומריה ב"סיפור הפרברים" מאת לאונרד ברנשטיין.

ב-2016 היא ערכה את הופעת הבכורה שלה עם התזמורת הסימפונית של מוסקבה בהיכל המרכזי בקונסרבטוריון צ'ייקובסקי במוסקבה. באותה שנה היא הוזמנה לשיר באירועים של מוסד ארצות השפלה-אמריקה והופיעה בלוס אנג'לס, סן פרנסיסקו, קלגרי וונקובר.

ב-2017, כחלק מסדרת "הולנדים צעירים" של הקונצרטחבאו באמסטרדם היא שרה באופרה "La Voix humaine" מאת Poulenc, ולוותה על ידי הפסנתרן רמון ואן אנחלנהובן. במרץ 2018 הקונצרטחבאו הזמין אותה לשיר בסדרת ה-TRACKS במופע שירה בכיכובה כאשר ניתנה לה יד חופשית לבחור את המוזיקה והשירים.

באפריל 2019 היא ערכה את הופעת הבכורה שלה בלהקת האופרה הלאומית ההולנדית, כאשר שרה בתפקיד אנה אגרמן במחזמר של סטיבן סונדהיים "מוזיקת לילה זעירה". מאוחר יותר באותה שנה היא שרה בתפקיד איילין במחזמר "עיירה נפלאה"  מאת לאונרד ברנשטיין. 

ב-2020 הוציאה לאור את אלבום הבכורה שלה בפורמט תקליטור (CD). היא קיבלה תפקיד ראשי בסיבוב הופעות של האופרה ההולנדית, אך מסע ההופעות בוטל עקב מגפת הקורונה. באפריל 2022 הופיעה בהצגת הבכורה של האופרה "הכלה המכורה" מאת בדז'יך סמטנה. באותה שנה הופיעה בתוכנית Podium Witteman עם הפסנתרן מיקה בודה (Mike Boddé) בו שרה את שמם של 200 מלחינים.

בסוף 2021 היא השתתפה בפרק של התוכנית "מאסטרו" כסולנית. ב-2022 היא השתתפה בעונה ה-22 של התוכנית "". היא השתתפה גם בתוכנית הטלוויזיה "Code van Coppens: De wraak van de Belgen" ביחד עם פרנסיס ואן ברוקהייזן.

ב-2025 השתתפה בתוכנית הטלוויזיה המוזיקלית "Beste Zangers" שמציגה את מיטב הזמרים של ממלכת ארצות השפלה. התוכנית הביאה לה חשיפה רבה וביקורות משבחות.

היא שיתפה פעולה עם תזמורות והרכבים מוזיקליים בהם  התזמורת הפילהרמונית של הולנד, התזמורת הקאמרית של הולנד, תזמורת הקונצרטחבאו המלכותית, קמרטה RCO, סינפונטה אמסטרדם ותזמורת המאה ה-18.

 סגנון אמנותי 

לטיטיה חירארדס היא זמרת אופרה בעלת קול סופרן ומשלבת ריקוד, משחק תיאטרלי והומור בהופעותיה. היא לא רק שרה, היא מגלמת את הדמות שאותה היא שרה. היא מרבה בהבעות פנים וחיוכים שכובשים את לב הקהל, ומלווה את שירתה בריקוד עדין ומחוות ידיים דרמטיות. יופיה הרב ושיערה הג'ינג'י הארוך מקנים לה נוכחות בימתית ויזואלית כובשת. רפרטואר סגנונות השירה שלה כולל אופרה, אופרטה, מוזיקה קלאסית, פופ אופראי, מחזמר, קברט וג'אז.

 דיסקוגרפיה 

  (2020)

 פרסים 

 תחרות Deutekom לצעירים – פרס ראשון ופרס הקהל (2009)
 תחרות הנסיכה כריסטינה – פרס ראשון (2013)

 קישורים חיצוניים 


 ראיונות


 ביצועים, הופעות וקליפים










 הערות שוליים 

קטגוריה:זמרות הולנדיות
קטגוריה:זמרות אופרה